Die IKR Krieketwêreldbeker 2027 (Engels: 2027 Cricket World Cup) sal in 2027 in Suid-Afrika, Zimbabwe en Namibië aangebied word. Dit sal die 14de krieketwêreldbeker in internasionale eendagkrieket (EDI) wees wat deur die Internasionale Krieketraad (IKR) aangebied word en ná die Krieketwêreldbeker 2003 die tweede in Suider-Afrika. Die 2003-toernooi is deur Suid-Afrika, Zimbabwe en Kenia aangebied. 14 nasionale krieketspanne neem aan die Krieketwêreldbeker 2027 deel, waartydens 54 wedstryde gespeel word. Die spanne word in twee groepe van sewe spanne elk verdeel, waarvan die boonste drie spanne van elke groep vir die Super Ses kwalifiseer. Van die Super Ses kwalifiseer die boonste vier spanne vir die halfeindrondte. Elke wedstryd bestaan uit 50 boulbeurte per span. ’n Soortgelyke formaat is voorheen tydens die Krieketwêreldbeker 1999 en die Krieketwêreldbeker 2003 aangewend. Krieket Suid-Afrika het in Mei 2021 aangekondig dat hy 'n bod vir die Krieketwêreldbeker 2027 ingedien het. Die Internasionale Krieketraad het die gasheerlande van beide die 2027- en 2031-manstoernooie op 16 November 2021 aangewys. Suid-Afrika, Zimbabwe en Namibië is gesamentlik as gashere vir die 2027-toernooi benoem, terwyl die 2031-toernooi aan Indië en Bangladesj toegeken is.